
«Jeg får ikke sove om natta når jeg først har fått en idé som kan bli en ny aktivitet for idrettslaget.»

Merete Rønning Larssen-Aas, daglig leder, 2022.

På to dager skapte hun lang kø

Merete Rønning Larssen-Aas nesten småjogger hit og dit i så godt som nedstrippede klubblokaler. Hun er daglig leder i Malvik Idrettslag og har tusen små og store oppgaver å løse. Det er like før alt må være tømt. Bare et par bord, stoler og noen sofaer står der. Et gammelt, mekanisk fotballspill skal kastes. Rot og skrot. Et par utstillingsdukker ikledd Malvik Idrettslags drakter i rødt og sort. Kjøkkenet er nedmontert, bare kaffetrakteren surkler, enn så lenge. Et lagerrom er utstyrt med kjøleskap. Litt brød og litt pålegg og noen bokser mineralvann. Kjelleren er et sammensurium av saker og ting som skal på søpla og papirer og gjenstander som må sorteres, bæres ut, kastes eller tas vare på. En støvete glassmonter rammer inn Malvik Idrettslags fane, den er påbrodert stiftelsesdatoen: 1. februar 1933, det nærmer seg 90-årsjubileum, men på nytt skal det tradisjonsrike idrettslaget ut av lånte lokaler og inn i uvisshet. De har skaffet et par etasjer med brakker som kommunen har tillatt plassert ved garasjeanlegget på kunstgressbanen like ved, og som skal fungere som midlertidig løsning mens en ny skole bygges nede på det som var Viksletta gress.

– Jeg er livredd for «midlertidige løsninger», sier daglig leder Merete Rønning Larssen-Aas. Hun er når dette skrives 39 år gammel og hun gikk i sin tid på den nåværende skolen ved kunstgressbanen. Fortsatt er denne brakkelignende skolen midlertidig, nærmere førti år senere. – Kanskje blir vi værende i disse ‘midlertidige’ klubbrakkene like lenge, sier hun, og er ikke helt trygg på at storslåtte planer om et splitter nytt klubbhus ruvende over den ene langsiden av fotballbanen omsider skal lede idrettslaget inn i et trygt og varig tilholdssted.

Erfaringen med å ha livets til låns på kommunal grunn gjennom idrettslagets 90 år lange historie er ikke bare god. Den opprinnelige banen, som ligger under dagens kunstgress, ble i sin tid spist litt av da kommunen trengte mer grunn til datidens skoleutbygging. Nede på sletta skal nyskolen suppleres med mange nye boliger. Under alt sammen ligger både den gamle gressbanen og hardt tilkjempede friidrettsbaner begravet, et tidligere nervesenter for en tradisjonsrik breddeidrettsklubb.

De har fått «erstatning» for annekteringen av banen som de var så stolte av nede på Viksletta. På den gamle grusbanen bygges et nytt idrettsanlegg. Omtrent på samme sted som sletta tilknyttet en hjemmelaget hoppbakke gikk i gamle dager. Det leide klubbhuset som sto der måtte bort for å gi nok plass til alt det nye. Området er for lite, mener klubbens ledelse. Idrettslagets folk synes de taper terreng. Skuffelsen gjelder at det nye anlegget er mindre enn det tapte, og politiske og idrettspolitiske klør kvesses for å få kompensert dette «anleggstyveriet» på andre måter. De vil ha et permanent klubbhus langs kunstgressbanen som erstatning.

– Det skylder de oss, sier daglig leder.

Hun gliser bredt, og viser stolt fram en flott prosjekttegning, før hun skynder seg å pakke den vekk. Foreløpig skal prosjektet holdes så hemmelig som mulig. Gjennomslag i kommunale irrganger krever en masse møter, papirer, overtalelsesevne, godvilje, kløkt og tålmodighet. Det er håp: – Når vi river, må vi sørge for at Malvik IL får et nytt klubbhus, var den klare tale fra Anne Irene Enge i et intervju med nettavisen «Bladet» da planene om ny skole og begravelse av det gamle idrettsanlegget var igangsatt. Hun er kommunalsjef i Malvik, og hun har lovet at en permanent løsning skal kunne finnes, i samarbeid med idrettslaget.

– Vi skal få det til, sier Merete Rønning Larssen-Aas, sprudlende optimist av natur. Hun er en slags levende energidrikk. Hun har gitt idrettslaget nytt liv, sier flere. Selv om noen i laget opprinnelig syntes det verken var bra med et kvinnfolk eller en så ‘ung og uerfaren’ person i lederstolen. Den tidligere førskolelæreren brukte kanskje både litt barnepsykologi og pedagogisk innsikt for å kunne gå slalåm mellom nymotens ideer og noen i den eldre garde som kanskje mente de visste bedre. Det gikk over. I alle fall har så godt som alle for lengst spist i seg innvendinger mot ledervalget. De har sett hva hun har fått til. Og hun er ‘historisk’, som det heter på idrettsspråket. Hun er den aller første i idrettslaget som er fast ansatt som daglig leder.

– Merete er fantastisk, er omkvedet nå. Hun beskrives med mange superlativer. Og hun har fått det rykte på seg at hun er effektiv. Ved selvsyn kan hun minne om en blanding av multivitaminer og en kjapp sekstimeter. Blid og imøtekommende. Energisk. Og får hun et innfall, ja, så er visst ikke veien lang til gjennomføring.

– Jeg får ikke sove om natta når jeg først har fått en idé som kan bli en ny aktivitet for idrettslaget, sier hun. Enkelte morgener kan hun våkne med en klinkende klar og ny plan i hodet. Da skjer det saker og ting. Ett eksempel er hentet fra januar 2021:

Det var lang kø utenfor klubbhuset 9. januar det året. Barn, unge og voksne sto der for å få slipt skøytene sine. Tidligere måtte de ta turen inn til Trondheim for å få det til. Nå forelå et slipetilbud i regi av Malvik Idrettslag.

Det krydde av forventningsfulle og blide folk. Med munnbind, riktig nok. Midt i koronatiden. Viruspandemien kneblet det meste av aktiviteten også i Malvik. På grunn av en idé unnfanget midt på natta, endret dette seg på et blunk.

– Vi har jo ingen skøyteavdeling lenger, og jeg visste ingenting om skøytesliping, men googlet meg fram til litt kunnskap, sier Merete Rønning Larssen-Aas. Utfordringen var at det var langt for folk i Malvik å reise inn til byen for å få slipt skøytene sine, det var ishockeyentusiaster og fritidsskøyteløpere mange nok som måtte det, og det kostet dem et par hundrelapper å få slipt skøytene sine inne i Trondheim. Kanskje vegret noen seg også, og snublet rundt på sløve egger av den grunn.

– Å gå på uslipte skøyter er jo som å gå på bakoverglatte ski, sier hun.

Alt lå nede midt i koronapandemien. Daglig leder ville pønske ut en aktivitet som flest mulig i Malvik kunne glede seg over i en vanskelig tid.

Alt kom på plass veldig fort.

SLIPE-HJELPERE for skøyteentusiaster i koronaens tid (Foto: Runar Vollan).





Det var torsdag 7. januar i 2021 at daglig leder våknet midt på natta med ideen om å skaffe idrettslaget en egen slipemaskin. «Skatepal» het vidunderet hun ville ha tak i til formålet, men den kostet 37 000 kroner. Det het «hvit tornado», slagordet som markedsførte rengjøringsmidler før i tiden. Idrettslagslederen feide av gårde omtrent som en slik, og Lill Bente Mæhla Totland i Sparebank 1 brukte bare to timer på å sponse prosjektet med halvparten av det nødvendige beløpet. Eco Bygg, Kolofon Forlag, Rema 1000 Vikhammer, Norengros og ekteparet Hjelsvold stilte opp med resten.

Slipemaskin-vidunderet kom i hus. Det ble innkalt til dugnad. Koronarestriksjonene håndterte de frivillige enkelt og greit: Et vindu i klubbhuset ble åpnet. Folk leverte skøytene sine inn gjennom det og overlot dem til de munnbindsikrede dugnadsarbeiderne.

– Det kostet 200 kroner å slipe skøyter i Trondheim. Vi tok bare 50. Tiltaket ble en snakkis. Det fikk utrolig god oppslutning av svært mange, og begeistringen var stor også innad i idrettslaget, uavhengig av hvilken avdeling folk tilhørte, sier hun.

FORNØYD: Magne Svendgård med nyslipte skøyter. Han fortalte at barna hans bruker dem både ved Vikhammer skole og utenfor barnehagen på Vikhammeråsen (Foto: Runar Vollan).





Lørdag, altså bare to dager etter at ideen fant veien inn i idrettslagslederens hode, fikk hele 80 entusiaster i Malvik nyslipte skøyter å gå på …

Både entusiasme, dugnadsånd og optimisme preger dagens Malvik Idrettslag gjennom tiltak som dette. Både spontaniteten og stødigheten i forhold til driften er stort sett på plass, og økonomien er historisk god.

Men alt er ikke idyll: En større, organisatorisk debatt, der hovedlaget ønsker å ha mer innflytelse på det noen kaller «egenrådige» avdelinger, er én av hovedutfordringene. En annen er mangel på hallplass for lagidrettene. En tredje er denne langvarige drømmen om et permanent klubbhus.

Det har gått framover med tidligere tiders motsetninger. Gamle stridigheter med idrettsmiljøet i Hommelvik er i ferd med å blekne og forsvinne helt, etter hvert som nye generasjoner tar over styre og stell. Men «de gamle er eldst», heter det. Noen seniorer og tillitsvalgte holder fremdeles liv i motsetninger mellom grendene i ytre Malvik og administrasjonssenteret. De synes Hommelvik tildeles for mye ressurser, til tross for at folketallet er større i ytre deler.

VETERANER gleder seg over is og nyslipte skøyter pa Vikhammer. Svein Fred Buseth, Ole Hansen og Jens Brattgjerd (Foto: Privat).





Bak noe av dette ligger «vondt blod» – som har å gjøre med både internasjonale og nasjonale strømninger, med løsrivningen fra Strinda i sin tid, og deretter med flere forsøk på å dele den nye kommunen Malvik i to.

De var ikke nådige mens de sloss, malvikingene.

Skjellsordene haglet i tiden før idrettslaget ble født.


«Alt beregnet på å skulle kverke jordbrukerne, samt skaffe plass for fagforeningsmedlemmer som hadde fått avsmak på å utføre almindelig arbeide.»

Bjarne Angen, leserbrev, 1929.

Kranglefanter som ville skilles

Bjarne Angen skrev et nytt leserbrev til Adresseavisen så blekket formelig sprutet. Året er 1929. Angen la bredsiden til mot sagbruksarbeider og ordfører Olaf Svingen fra Arbeiderpartiet. Den irriterte leserbrevskriveren tilhørte dem som nok en gang kjempet for å dele Malvik kommune i to. Mange med ham holdt liv i kampen for å skille ytre Malvik fra Hommelvik.

Om denne Angen vet vi at han forsvarte landbrukets interesser, og at han sto i politisk motsetning til de radikale industrimiljøene i Hommelvik. Og som leserbrevskribent var han nådeløs: Da en kommunist naturnødvendig alltid må omgå sannheten (…) var én karakteristikk av hans sosialistiske meningsmotstander for mer enn 90 år siden. Han henviste til daværende ordfører Svingens orientering om den økonomiske fordelingen som i tilfelle en todeling av kommunen skulle bli sognene i ytre Malvik og Hommelvik til del.

Den historiske bakgrunnen for krangler som dette, var at Malvik ble egen kommune i 1891, utskilt fra Strinda Herred. Motsetninger mellom administrasjonssenteret Hommelvik og grendene Hundhammeren, Saksvik, Vikhammer og Malvik førte senere til flere forsøk på å dele den nye kommunen i to.

Et skriv fra oppsittere i ytre del lå bak et forslag fremmet i herredsstyret 15. juli i 1919. Det ble nedsatt en komité. Den var på ingen måte hurtigarbeidende, men eksisterte i 10 år. Arbeidet førte ingensteds hen. Et flertall på seks av ti i herredsstyret oppløste komiteen i februar 1923.

Mindretallet ga seg ikke. Utpå sommeren i 1929 kom bønder, arbeidsfolk og oppsittere sammen på nytt: G. Gustavsen, Bjarne Angen, Petter E. Haugan, Nils Vikhammer, Nils Naustan, Kristen Sjøvold og Olav Vasseljen ble valgt inn i en ny komité. De ville fortsette skilsmissearbeidet, og hadde som mål at Malvik sogn skulle bli egen kommune.

I et møte senere samme høst barket de sammen med ordfører Olaf Svingen. At den godeste Angen kalte ordføreren «kommunist» kan høres fremmed ut i dag, Olaf Svingen tilhørte jo Arbeiderpartiet, men i sin tid var sosialdemokrater atskillig rødere enn de er i dag.

Debatten toppet seg i spørsmålet om betingelsene for en deling av kommunen. Ordfører Svingen hadde orientert om fordelingen av økonomiske midler ved utskillelsen fra Strinda i 1891. Hans redegjørelse falt ikke i god jord. Blant de mange som skrev leserbrev til Adresseavisen om saken på 1920-tallet, var Bjarne Angen den som kvesset sin blyant ekstra. Han titulerte sitt innlegg: Et lite innblikk i hva arbeiderstyret har ført til, og hamret løs. Blant annet kranglet partene om hvor stor andel av kraftlinjene som ville havnet i den ene eller den andre delen av en oppdelt kommune, og verdien av dem. Ordføreren hevdet på sin side at ytre del ville sitte med 24 kilometer høyspentlinje, mot bare 18 i Hommelvik. Angen imøtegikk dette ved å hevde at Malvik hadde 20 kilometer og Hommelvik 25. Han syntes trolig at ordføreren forsøkte å sno til seg mer høyspentlinje enn han ville betale for, for Angen beskrev det han mente var oppfatningen i ytre Malvik slik:

«Her ute har folk den vane å betale for det de får», og han hevdet dessuten at størsteparten av arbeidsledigheten i Hommelvik var selvforskyldt. I et leserbrev datert 17. oktober 1929, flesket han til med:

De har skapt den (arbeidsledigheten) selv ved streiker og konflikter. Tranmæl har forkynt det i Folkets Hus, og Nygaardsvold plapret efter, at kunde man få riktig has på disse ‘forbryterske kapitalister’, hvis man ved ‘sabotasje og direkte aksjon’ kunde fåt presse dem riktig mot veggen, så skulle det bli en herlig tid for arbeiderne med kort arbeidsdag, høi levestandard, heftig forsorg og jubilarium.

Han fortsatte: For om lag 15 år siden tok så kommunistene over for å drive ‘egen kommunalpolitikk’. Da skulle innbyggerne få se karer som kunne styre, og så realiserte man sine socialistiske programmer, man skulde ha fritt skolemateriell, læge på fast lønn. Kloakk, gater og gatebelysning og så videre. I beskatningen, en hel del offentlige kontorer med videre, alt beregnet på å skulle kverke jordbrukerne, samt skaffe plass for fagforeningsmedlemmer som hadde fått avsmak på å utføre almindelig arbeide.

Sett med dagens øyne var avslutningen på leserinnlegget temmelig krast og oppsiktsvekkende i sin språkform: Ikke så meget som en tomt, et mål jord eller et lagerhus har disse ‘kommunalpolitikerne’ kunne sikre stedet, de har stadig tråkket i Karl Marxs jødiske idéverden, og mens de venter på verdensrevolusjonen, har de efter beste evne søkt trøst hos fattigvesenet. Nu ser det ut som de må kalle borgerne til hjelp for å få en ordning med skatterestansene. Dette parti led sitt største nederlag da opfordringen kom om å gjøre storm på fattigvesenets dører. Var det ikke bedre, i stedet for den nuverende ordning med matsedler og pengebidrag, at man heller realiserte den vakre socialistiske tanke å ‘bespise kundene’ med grøt i fellesskap på Gamlehjemmet. Der anskaffes tre gryter, ikke av de små svarte bondegryter, men flotte kommunistiske kokekar med flat bunn. Mellom disse anbringes billeder av Martin Tranmæl og Karl Marx. Nygaardsvold celebrerer verdig det politiske måltid og avslutter med en anslående tale om seks timers arbeidsdag – tre timer før og tre timer efter maten, hvorpå hele forsamlingen stående med blottede hoder avsynger Internasjonalen, i det første strofe av andet vers gjentas tre ganger …

18. oktober i 1929 ble det så avholdt et møte i forsamlingshuset Lidskjalv i Malvik, med 83 deltakere. Komiteen la fram tre delingsalternativer, der kirkesognene skulle være grense mellom de to kommunene. Innledningsvis sa komiteens formann G. Gustavsen:

Ved at ytre Malvik blir eget herred får man en del dyktige menn som er skolert i det kommunale arbeide, som kan vareta det nye herredes interesser på beste måte. Nå er man helt maktesløs når det gjelder de kommunale uttellinger. Ved at ytre Malvik blir eget herred får man bedre anledning til å ‘lage munnen efter matsekken’. Man må få skattene ned over hele linjen og best mulig bygge op den kommunale økonomi.

68 stemte for og 13 stemte imot delingen.

Det hjalp ikke. Herredsstyret behandlet saken 16.desemeber i 1929, og viste til formannskapets flertallsinnstilling da det ble vedtatt med 13 mot tre stemmer at «Herredsstyret ikke finner å kunne anbefale deling av herredet». Begrunnelsen var: Det er ganske sikkert ikke ytre Malvik som har vært den hårdest beskattede part, men langt mer Hommelvik, når man tar i betraktning den økonomiske evne hos bondeklassen i ytre Malvik og industriarbeiderne i Hommelvik.

I mars 1930 satte justisdepartementet en endelig stopper for videre debatt, og avviste at det var grunnlag for deling. Lokalt døde aksjonen bort.

Hvorfor var den politiske temperaturen så høy, og hva har dette med Malvik Idrettslag å gjøre? Ganske mye:

Malvik fant jo ikke opp kruttet alene. De politiske strømningene der, var de samme som de nasjonale og de internasjonale. Også lokalt førte framveksten av en stadig sterkere arbeiderklasse, sysselsatt i industrien, til steil kamp mellom høyre- og venstresiden i norsk politikk. Sammen med motsetninger mellom de mer radikale miljøene i Hommelvik og de tradisjonelt konservative bøndene i ytre deler, spisset alt seg til.

Og for å forstå hva som skjedde i Malvik i 1933, må vi kjenne til forhistorien:

Først på 1900-tallet var det sterke klassemotsetninger i kommunen. Flere konfrontasjoner mellom arbeidere, borgerskap og myndigheter oppsto. Det toppet seg i den såkalte Borgerkrigen i 1913 og Køpenickiaden i Hommelvik i 1918, som ble viet stor oppmerksomhet i samtiden.

Klassemotsetningene kom til uttrykk blant annet ved separate forsamlingshus for «de borgerlige» (Arbeiderforeningens hus) og for «arbeidere» (Folkets Hus), to lokalaviser sto mot hverandre (Hommelvigen og Homla). I tillegg drev idrettsorganisasjonene Hommelvik turnforening og Hommelvik idrettslag av AIF hver for seg. Separat varehandel splittet kundemassen, gjennom «borgerlige forretninger» og sammenslutningen Foreninga, som var tilknyttet Hommelvik Samvirkelag.

Mot slutten av 1920-årene var situasjonen alvorlig, og særlig i Hommelvik var arbeidsledigheten stor. Sagbruket var i ferd med å stenge. I 1929 fikk stedets største arbeidsplass, «Hommelvik Bruk», store økonomiske problemer. Eieren, Meraker Brug, planla å legge ned hele virksomheten. Det lå an til at så mange som 100 mann kunne miste jobben. Det ble framforhandlet en løsning som innebar at de ansatte ved bruket fra februar 1930 overtok som eiere av egen bedrift. Kommunen sørget for at arbeiderne selv fikk fortsette sagbruksdriften, ved å garantere for et lån på en halv million kroner. Et stort beløp. Omregner i 2022-verdi snakker vi om nærmere 20 millioner kroner. De ansatte satt som eiere fram til 1957, da Meraker Brug overtok på nytt.

Vi må ellers vite mer om både internasjonale og nasjonale strømninger, og en langvarig kamp mellom radikale og konservative fløyer i norsk idrettsbevegelse, ikke bare for å finne ut hvorfor det var et arbeiderlag som startet Malvik Idrettslag, men også for å begripe hvorfor det ble etablert som et breddeidrettslag.

Politiske fronter sto steilt mot hverandre i norsk idrett.

De hadde vidt forskjellige syn på hva et idrettslag skulle være:


«Vårt samfund er i dag delt i to leire som ligger i stadig kamp mot hverandre.»

Rolf Hofmo, sekretær, Arbeidernes idrettsforbund, 1933.

Politisk kamp mot eliteidrett

Et rent ungdomsliv. Det var ett av formålene med ungdomslaget Vidar da det ble stiftet i 1899. Lagets forsamlingshus, Vidarhall, ble bygd i 1925. Det er interessant å se likhetstrekk ved ungdomslagets grunnideer og idrettens egne. Særlig fordi Vidar også stiftet sitt eget idrettslag etter hvert, og medlemmer derfra gikk over i Malvik Idrettslag. Det ideologiske grunnlaget for ungdomslagene var til en viss grad i slekt med idrettens idealer. I Malvikboka gjengis ungdomslagets stiftelsesgrunnlag:

Laget har til formål at fremme godt kameratskab, kristelig moral og sædeligt liv, vække gode interesser, opøve den mundlige og skriftlige udtryksfærdighed, samt i videst mulig udstrækning arbeide for praktiske gjøremål, endvidere at modarbeide udskeielser som virker ødelæggende på et rent ungdomsliv.

Ungdomslaget var opptatt av livets sosiale sider også, på samme måte som idrettslag er det. Det heter seg i lagets aller første årsmelding at emnene som ble tatt opp til diskusjon var: dans, natteløberi, bylivet og landslivet, afholdssagen, luksus, ungdomskjærlighed og forlovelser, tobak, spytsvineriet, folkebad og renslighed. Kanskje er noe av denne tekningen den samme som endte opp i uttrykket Mens sana in corpore sano altsæ, som oversatt fra latin betyr «En sunn sjel i et sunt legeme», idrettens eget motto. Hele uttrykket lyder for øvrig: Orandum est ut sit mens sana in corpore sano – at man må be om at sjelen er sunn i et sunt legeme.

I andre halvdel av 1800-tallet gjorde det som kalles «den moderne idretten» sitt inntog i Norge. I 1861 ble Centralforeningen for Udbredelse af Legemsøvelser og Vaapenbrug stiftet. Navnet ble endret til Centralforeningen for Udbredelse af Idræt i 1893. Oppfatninger på venstresiden i norsk politikk, og i deler av idrettsbevegelsen, var at det var samfunnseliten som styrte idretten. Egne arbeideridrettsforbund ble motvekten flere steder i Europa. Eksempelvis var mer enn 350 000 utøvere og tillitsvalgte organisert i denne bevegelsen i Tyskland da første verdenskrig brøt ut.

Ved krigens slutt i 1918 etablerte Arbeiderpartiets ungdomsforbund et eget idrettsutvalg, og to år senere ble idrettslaget Spartacus etablert, med formål å utbre kommunismen blant idrettsfolk. Centralforeningen skiftet navn til Norges Riksforbund for Idræt (1910) og så til Norges Landsforbund for Idrett (1919), sistnevnte var underlagt Forsvarsdepartementet. Dermed anså den politiske venstresiden at deler av idrettslivet bekjente seg til militarismen. Den konservative bevegelsen i idrettslivet ble brukt til å rekruttere streikebrytere og medlemmer til den høyreaktivistiske organisasjonen Samfundshjelpen, noe som også skapte misnøye hos de radikale.

I tiden mellom første verdenskrig (1914–1918) og andre verdenskrig (1939–1945) pågikk både en strid om hvilken politisk farge idrettsbevegelsen skulle ha, og en kamp mot eliteidrett. Rolf Halvdan Hofmo (1898–1966) var en sentral figur. Idrettsutøveren og Arbeiderpartipolitikeren var én av initiativtakerne til dannelsen av Arbeidernes idrettsforbund i 1924. Her var han sekretær fra 1931, og formann i året før andre verdenskrig. Fra 1946 og fram til sin død var han kontorsjef ved det nyopprettede Statens idrettskontor (senere Statens ungdoms- og idrettskontor). Arbeidernes Opplysningsforbund ga i 1933 Hofmo oppdraget med å skrive boka Idrett og politikk: Arbeidernes idrettsforbunds opgaver og mål. Her formulerte han innledningsvis hva datidens idrettsledere på venstresiden mente var situasjonen som måtte ryddes opp i:

Vårt samfund er i dag delt i to leire som ligger i stadig kamp med hverandre (…) I ni år – fra 1924 til 1933 – har alle borgerlige aviser og alle borgerskapets representanter uten ende skrevet og talt om den politiske idrett, om politikken og idretten som Arbeidernes idrettsforening har innført. Innbitte arbeideretere, snobbete officerer, reaksjonære skogsbaroner, demokratiske venstrefolk, streikebrytere og himmelske prester har funnet hverandre i sorg over at idrettens skjønne kameratskap er brutt.

Foregangsmennene i Malvik Idrettslag, Alf Bye, Gunnar Svedahl og Ivar Olsen, engasjerte seg nok i stiftelsen av idrettslaget like mye av partipolitiske grunner som av idrettsideologiske. Arbeidernes Idrettsforbund (AIF), som eksisterte fra 1924 til 1946, gikk inn i Norges idrettsforbund. Formålet for AIF var nettopp å utvikle breddeidretten. Her ligger altså det ideologiske grunnlaget som Malvik Idrettslag ble tuftet på: Initiativtakerne både nasjonalt og lokalt ville gi rom for idrett som sto i motsetning til det de kalte «elitedyrking» og den «borgerlige konkurransementalitet». AIF-lagene var oppsatt på å utvikle hele mennesket. Organiseringen av idrettslivet ble derfor supplert med studiesirkler om arbeiderbevegelsen og sosialismen. Det ble arrangert klubbkvelder med foredrag, opplesning og underholdning. Kanskje kan vi kalle det en blanding av idrettslag, ungdomslag og partipolitisk lokallag, den første utgaven av Malvik Idrettslag.

Det dreide seg om en blanding av idrett og klassekamp.

En norgesberømt malviking sto midt i dette. Statsminister Johan Nygaardsvold (1879–1952). Det såkalte Kriseforliket og dannelsen av hans regjering i 1935 påvirket også Arbeidernes Idrettsforening, som over tid beveget seg bort fra partipolitisk ideologi. Det samme gjorde de konservative kreftene. Etter hvert forsvant mye av grunnlaget for splittelsen i idrettsbevegelsen, og mot slutten av tiåret ble det satt i gang samtaler mellom forbundene med sikte på sammenslåing.

På den tiden var det nesten umulig å skille ideologi og partipolitikk fra idrett. Blant de store debattstormene var det faktum at det «upolitiske» idrettsforbundet stilte opp på Adolf Hitlers propaganda-olympiade i 1936. Arbeidernes Idrettsforening fulgte på sin side oppfordringen fra LO-kongressen i 1934 og boikottet Hitler-Tyskland. Arbeideridretten internasjonalt prøvde å få til en alternativ olympiade i Barcelona i Spania i 1936, men den kunne ikke gjennomføres fordi den spanske høyresiden, under ledelse av general Franco, samme år gikk til angrep på det spanske demokratiet og satte i gang den spanske borgerkrigen. Den alternative olympiaden ble i stedet holdt i Amsterdam samme år.

Apropos all debatten om boikott av, og kritikk mot, OL i Kina i 2022.

I 1936 kom det såkalte Idrettsforliket. AIF fikk statsstøtte på lik linje med Norges Landsforbund for Idræt, og i 1939 var Norge inndelt i disse arbeideridrettskretsene: Akershus, Aust-Agder, Bergen, Dovre, Finnmark, Gudbrandsdal, Hedmark, Helgeland, Hordaland, Nedre Buskerud og Øvre Telemark, Nordmøre, Nord-Trøndelag, Ofoten og Vesterålen, Oppland, Orkla og Gauldal, Oslo, Rogaland, Romerike, Salten, Solør-Odal, Sunnmøre og Romsdal, Sør-Trøndelag, Telemark, Troms, Vest-Agder, Vestfold, Østerdal, Østfold, Øvre Buskerud og Hadeland.

I 1940 oppsto en sammenslutning mellom Norges Landsforbund og AIF. Deretter førte flere omorganiseringer, sammenslåinger og navneskifter via navnet Norges idrettsforbund og fram til dagens offisielle betegnelse, som er Norges idrettsforbund og olympiske og paralympiske komité.

Den politiske kampen hadde langt flere elementer og nyanser enn det vi har gjennomgått her, men kortversjonen er at sosialdemokratene til slutt vant kontrollen over den kommunistiske fløyen.

Sett på denne bakgrunn, forstår vi bedre Malvik-debattanten Bjarne Angens voldsomme utfall mot «kommunisten» ordfører Svingen i 1929, og kanskje blir også den gamle uenigheten mellom ytre Malvik og Hommelvik mer forståelig.

Rivaliseringen pågår den dag i dag, men holdes for det meste i live av seniorer som lar den gå i arv. Nye generasjoner og yngre tillitsvalgte i Malvik Idrettslag mener derimot at det er på høy tid å gravlegge gamle motsetninger. Flere har rett og slett ikke hørt om samarbeidsproblemer av noe slag. Andre beskriver et tett og konfliktløst samarbeide mellom Hommelvik og Malvik.

Flere tillitsvalgte omtaler kommunens innsats for å få på plass idrettsarenaer på Vikhammer, og innsatsen for å imøtekomme idrettslagets behov, i svært rosende ordelag. Andre mener det er gjort vedtak i kommunestyret med løfter som ikke overholdes, blant annet ved å vise til mangler ved utbyggingen av det nye idrettsanlegget i området der det gamle klubbhuset sto.

Kontakten på tvers av idrettsmiljøene i distriktet har på tross av alt dette, i alle år, vært preget av vilje til samarbeid, samtidig som lokalpatriotismen har medført noen uheldige konfrontasjoner. Dagens situasjon er at Malvik Idrettslag fører dialog med langt flere enn før. Kontakten og samarbeidet med kretsen, idrettslag og klubber i nærheten er for det meste meget god. Og skal ny og overordnet idrettstenkning debatteres, eller planer framlegges, diskuteres og gjennomføres, er idrettslaget i dag representert i offentlige utvalg, og har kontakter eller medspillere i både kommunale etater og i folkevalgte organer.

Flere politiske kamper og slag har ledet fram til dagens nærmest idylliske tilstander, der innbitt partipolitikk ikke lenger fargelegger ønskene om å skape sunne og trygge arenaer for barn og unge. Det er det tverrpolitisk enighet om i våre dager.

Vi skal snart få høre om idrettslagenes evne til å reise seg igjen etter tunge krigsår, at aktørene klarte å slå seg sammen og bli store og sterke, og om arbeidslivsreformer og andre tendenser i tiden som var til gagn for idretten.

Men før den tid skulle krigens redsler ramme verden, Norge og Malvik. Enkelte måtte betale en ekstra høy pris for nazistenes herjinger.

Tyske soldater var på vei mot Forbordsgrenda.

De hadde fått tips om allierte agenter i området …

